**Beretning for Bøtø Nor år 2021**

**Årets gang**

Årets nedbør ved pumpestationen blev målt til 689 mm (705 mm).

Der blev pumpet i alt 11.797.920 m3. (16.270.000 m3.) vand ud i Guldborgsund.

Elforbruget var 239.679 kwh. (254.074 kwh.)

Der er udpumpet 6.499.800 m3.(7.899.840 m3.) fra Nordkanalen og 5.298.120 m3.(8.371.080 m3). fra Sydkanalen.

Årets nedbør er næsten samme mængde pr. måned mellem 70 og 50 mm. Kun februar og juni skiller sig ud med ca. 30 mm.

Når vi ser på, hvor meget pumperne har kørt, så har der næsten kun været brug for en pumpe fra nord og en fra syd. De har fået hjælp i ca. 24 timer fra pumpe nr. 2

De stor pumper har ikke været i brug.

Vi har en stor pumpe kapacitet, som i år kan virke lidt voldsom, når to pumper har kunnet klare opgaven, men alligevel har vi i budgettet for 2023 afsat penge til renovering af den gamle pumpe på sydkanalen.

Pumpen er fra 1946 og er aldrig blevet renoveret, men gearkassen er renoveret i 2016.

**Vedligeholdelse af kanaler og maskiner**

Vi startede slåningen af kanaler sidste uge i maj som vi plejer, for ellers kunne vi ikke nå alle kanaler, inden der skal holdes sommerferie.

Slåningen af brinkerne har kørt uden problemer, men det kneb med at bundplanterne i kanalen ville vokse, hvilket betød at klipningen af grøde blev udsat ca. 10 dage.

Den nye gravemaskine har fungeret godt, der er kun et problem, det med at dreje kurven så der kan lægges af på kanten virker for langsomt og kurven kan ikke tømmes helt.

Østerringkanal er blevet sløjfet på det nye naturområdet fra Sandvejen og næsten ud til Grønnegårdsløbet. Dette betyder, at alt vandet fra sommerhusområdet nu skal gennem Grønnegårdsløbett ud til Sydkanalen.

Det har fungeret fint, men området er meget fugtigt, og der kan ikke køres med de store maskiner. Der er i år kun blevet slået med Kuhnen og klipning af grøde er foregået med mejekurv på den lille gravemaskine.

Dette tager for lang tid, og vi håber, at kommunen vil lave en vej som kan bære de store maskiner.

Problemer med færdsel på arbejdsbæltet ved Gedesby er nu afgjort for to af lodsejerne.

Natur-og Fødevarenævnet har afgjort, at Landvindingslaget har ret til at færdes på området uden forudgående varsel, og der må ikke være spærret med hegn.

Kommunen sætter nu en bum ved Kobbelsøvej ind til området, den er aflåst, og vi har nøgle til låsen.

Det er den løsning, som vi foreslog, og nu håber jeg på en fremadrettet god dialog.

Der er klippet hegn ved arbejdsbælterne hos dem som har ønsket det, og det vil blive gjort igen efter behov.

Pumpestationen har været uden strøm i julen 2021. Maximalafbryderen i transformeren slog ud, det havde den gjort et par gange før. Først i december havde vi problemet og Seas/nve påstod, at der ikke var fejl i deres transformer, men at det var på pumpestationen.

Vi fik derfor foretaget en måling for at se om der var fejl, som førte til at afbryderen slog fra. Målingen viste ingen fejl.

Juleaften kom der igen en afbrydelse, som krævede at elektrikeren kom og slog afbryderen til. Det gik julen med ca. en gang i døgnet var der et udfald.

Marielyst El tog nu over og fik Seas/nve til at skifte Maximalafbryder.

Det tog en dag at skifte den. Vi troede, at det var en ny der blev sat op, men det viste sig at være en brugt, og resultatet var der efter, den slog ud så snart vi koblede en pumpe ind.

Nu startede det helt store show, der blev opsat nødstrømsgenerator med døgnvagt på, og der kunne køres med max tre pumper.

Seas blev nu nødt til at kalde folk på arbejde for at få en ny afbryder på inden nytår, det blev nået og alle kunne holde nytår.

Godt det blev bragt i orden, for først i januar kom der regn, og der blev brug for alle de små pumper.

Seas har betalt for det omfattende ekstra arbejde, som der blev behov for.

Skal Bøtø Nor have et nødstrømsanlæg?

Bestyrelsens holdning er, at vi må leje et nødstrømsanlæg, hvis der opstår et akut problem.

Vi får løbende taget målinger af vandkvaliteten ved pumpestationen. Der måles i Nord – og Sydkanalen og Afløbskanalen, samtidig får vi målinger for, hvor meget vand der er pumpet ud. Disse målinger passer fuldstændig med det som Lykkegaard har oplyst som pumpekapacitet.

Jeg synes godt, vi kan være lidt stolte over at have en toptrimmet Pumpestation, der yder det, som er oplyst i regulativet.

**Nyt Maskinhus**

Jeg fortalte sidste år om vores planer for bygning af nye faciliteter ved pumpestationen.

Bygningen skal bygges af Troels Jørgensen med 60m2. kontor og toilet 240m2. værksted og 300m2. koldlade.

Ansøgning om byggetilladelse har taget et halv år, og så mangler vi stadig en tilladelse til at bygge vaskeplads.

Byggeriet er nu i gang og vil være færdig i løbet af sommeren 2022

Vi glæder os meget til at få arbejdsforhold, som kan overholde de krav, som stilles til en arbejdsplads i dag.

**Synliggørelse af Bøtø Nor**

Vi har af og til folk som skriver eller ringer for at få oplysninger om Landvindingslaget.

Jeg er altid glad for, når der vises interesse for vores pumpestation, men sommetider fornemmer jeg, at selv om problemet blev løst, vil de gerne noget mere.

Derfor skal vi prøve at lavet et åbenhus- arrangement.

Vivian fra Gedesby grundejerforening har ønske om en folder, der beskriver, hvad der sker i området.

Hvis vi i den folder skriver at alle oplysninger om Bøtø Nor kan læses på vores hjemmeside og i Mit Vandløb.dk så har de tabt gnisten.

Derfor er planen at der holdes åbenhus den 20. oktober, hvor alle er velkommen. Jeg er meget spændet på, om der er interesse for denne mulighed.

**Vandplan**

Vandplan 3. er nu i høring, og det som vi fik ændret sidste år vil blive skrevet ind, når høringen er overstået.

Det er overdraget til vores rådgiver Knud Erik Jensen at huske ministeriet på det.

Til sidst en stor tak til Torben og Bo for godt samarbejde.

Tak til bestyrelsen for godt samarbejde.